Борис Младенов-Young
Човек започне ли да застарява…

chitanka.info

Човек започне ли да застарява,

напразно крие бръчките си с грим;

сенилността в прегръдка все по-здрава

го прави по-изнежен, по-раним.

С годините той постепенно става

по-малко гъвкав и приспособим,

по-трудно болестите побеждава —

изчезва здравето му яко дим.

И най-невинните наглед промяни

по-лесно го извеждат от баланс;

без адаптивни средства да се брани,

за оцеляване загубва шанс.

И като крехко залиняло цвете

накрая го помитат ветровете.

Сидни, Австралия — 2016 г.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.